

PROJEKTS uz 24.08.2023.

AK: 09.08.2023.

domē: 23.08.2023.

sagatavotājs: Jānis Galakrodznieks

ziņotāji: Jānis Galakrodznieks, Rūta Zunde

LĒMUMS

Ādažos, Ādažu novadā

2023. gada 23. augustā **Nr.**«DOKREGNUMURS»

**Par sadarbību ar biedrību “Gaujas Nacionālā parka tūrisma biedrība”**

Ādažu novada kultūras centra struktūrvienība “Carnikavas Novadpētniecības centrs” (turpmāk – CNC) 2023. gada 6. jūnijā e-pasta vēstulē saņēma uzaicinājumu no biedrības “Gaujas Nacionālā parka tūrisma biedrība” (reģistrācijas Nr. 40008050743, juridiskā adrese: Ausekļa iela 6, Sigulda, Siguldas novads, LV-2150 (turpmāk – GNP TB)) iesaistīties GNP TB sadarbības partnera statusā Eiropas Savienības Kohēzijas politikas programmas 2021. – 2027. gadam 1.2. prioritārā virziena “Atbalsts uzņēmējdarbībai” 1.2.3. specifiskā atbalsta mērķa “Veicināt ilgtspējīgu izaugsmi, konkurētspēju un darba vietu radīšanu MVU, tostarp ar produktīvām investīcijām” (turpmāk – SAM 1.2.3.) 1.2.3.6. pasākuma “Tūrisma produktu attīstības programma” (turpmāk – Pasākums) ietvaros īstenojamā reģionālā sadarbības tīkla projektā.

GNP TB dibināta 2000. gada 28. augustā. Biedrības mērķis ir Attīstīt Gaujas Nacionālā parka reģionu kā konkurētspējīgāko tūrisma galamērķi Latvijā, nodrošinot tūrisma nozares harmonisku un ilgtspējīgu attīstību. GNP TB ir 43 biedri, kā arī sadarbības partneri, tajā skaitā Siguldas, Cēsu un Valmieras novada pašvaldības, Vidzemes Augstskola un Dabas aizsardzības pārvalde.

Gaujas Nacionālā parka tūrisma klastera iniciatīva (turpmāk – Klasteris) aizsākta 2011. gada nogalē. Klastera mērķis ir kļūt par Latvijas konkurētspējīgāko tūrisma galamērķi ārpus Rīgas ar kvalitatīvu un specializētu tūrisma piedāvājumu precīzi segmentētā ārvalstu un vietējā tirgū, kas orientēts uz pieprasītu atpūtu un aktivitātēm dabā un vēsturiskā kultūrvidē. Klastera ietveros īstenoti 10 attīstības projekti, piesaistot aptuveni 1,3 miljonus EUR un radot aptuveni 70 tūrisma produktus un programmas, kā arī 12 brošūras.

GNP TB izveidoja un uztur tūrisma zīmolu “Enter Gauja”, popularizējot un piesaistot ārvalstu tūristus Gaujas Nacionālajam parkam. Piemēram, 80 % no tūrisma zīmola tīmekļvietnes apmeklētājiem ir ārvalstu tūristi un zīmola lietotne ir lejupielādēta 27 valstīs (neskaitot Latviju). Popularizēšanas pasākumi paaugstināja Klastera teritorijas izaugsmi vairāk kā 45 % (2 reizes vairāk kā valstī kopumā).

SAM 1.2.3. Pasākuma mērķis ir nodrošināt atbalstu Latvijas sīkajiem (mikro), mazajiem un vidējiem komersantiem, lai izstrādātu jaunus tūrisma produktus vai pakalpojumus ar augstāku pievienoto vērtību, tādējādi veicinot tūrisma nozares eksportspējas pieaugumu un paaugstinot tās konkurētspēju starptautiskā mērogā. Pasākums tiek īstenots granta un nefinanšu atbalsta veidā sadarbības tīklam. Sadarbības tīkls ir biedrība vai nodibinājums, kas apvieno sadarbības tīkla dalībniekus – sīkos (mikro), mazos un vidējos komersantus, kas iesaistījušies biedrībā kā biedri, vai ir nodibinājuma dibinātāji un iesaistās biedrības vai nodibinājuma mērķa sasniegšanā.

SAM 1.2.3 Pasākuma kontekstā GNP TB ir sadarbības tīkls, kas var piesaistīt sadarbības partnerus - komersantus, organizācijas, valsts un pašvaldību iestādes un kapitālsabiedrības, kas ar sadarbības tīklu ir noslēgušas sadarbības līgumu un iesaistās biedrības mērķa sasniegšanā. Par sadarbības partnera tiesībām un pienākumiem sadarbības tīkls un sadarbības partneris vienojas savstarpējā sadarbības līgumā.

2023. gada 12. jūlijā notika attālināta sanāksme starp GNP TB valdi un padomi un Vidzemes plānošanas reģiona, Smiltenes novada pašvaldības un Ādažu novada pašvaldības tūrisma speciālistiem. Sanāksmē saņemts aicinājums noslēgt sadarbības vienošanos, tādējādi kļūstot par sadarbības partneri GNP TB. Sadarbības vienošanās neparedz finanšu norēķinus un saistības, bet balstās uz partneru savstarpējo izdevīgumu un ieinteresētību sadarboties. Puses vienojas par kopīgiem mērķiem un gatavību sadarboties mērķa sasniegšanai. Turpmākās aktivitātes un saistības regulē attiecīgas vienošanās un protokoli.

Sadarbības līguma noslēgšana un darbība Klasterī atbilst Ādažu novada Attīstības programmas 2021. – 2027. gadam uzdevumiem:

1. Vidējā termiņa prioritātes VTP4“Aizsargāta un sakopta dabas vide brīvā laika pavadīšanas iespējām dabā” rīcības virzienam “RV4.3: Ādažu novada kā tūrisma vides tēla popularizēšana” (uzdevumiem U4.3.2. “Attīstīt tūrismu Ādažu novadā” un “U4.3.3. Izstrādāt un popularizēt jaunus tūrisma produktus”);
2. Vidējā termiņa prioritātes VTP7 “Uzņēmējdarbības vajadzībām pielāgota novada teritorija” rīcības virzienam “RV7.1: Prioritāro industriālo, komerciālo un lauksaimniecības teritoriju noteikšana, pašvaldības līdzdarbība šo teritoriju attīstībā, daudzpusīgas uzņēmējdarbības attīstība” (uzdevumam “U7.1.2. Veicināt uzņēmējdarbības attīstību”);
3. Vidējā termiņa prioritātes VTP14 “Attīstīta sadarbība ar citām pašvaldībām, iestādēm un organizācijām” rīcības virzienam “RV14.1: Sadarbības veicināšana ar citām pašvaldībām, iestādēm un organizācijām” (uzdevumam “U14.1.7: Īstenot sadarbību ar NVO”).

Pamatojoties uz Pašvaldību likuma 4. panta pirmās daļas 5., 12. un 20. punktu, Tūrisma likuma 8. panta pirmo daļu, kā arī Attīstības komitejas 09.08.2023. atzinumu, Ādažu novada pašvaldības dome

**NOLEMJ:**

1. Slēgt sadarbības vienošanos ar biedrību “Gaujas Nacionālā parka tūrisma biedrība” (reģistrācijas Nr. 40008050743, juridiskā adrese: Ausekļa iela 6, Sigulda, Siguldas novads, LV-2150) par šādiem kopīgiem mērķiem un sadarbību to sasniegšanā:
	1. ilgtspējīgi attīstīt tūrismu, stiprinot vienota tūrisma galamērķa atpazīstamību ārvalstu tirgos plašā Gaujas Nacionālā parka zonā;
	2. sniegt papildu iespējas stiprināt konkurētspēju eksporta tirgos strādājošiem tūrisma uzņēmējiem, sekmējot reģiona konkurētspēju ar kvalitatīvu un specializētu tūrisma piedāvājumu, kas ir orientēts uz pieprasītu atpūtu un aktivitātēm dabā un vēsturiskā kultūrvidē;
	3. iesaistīties Eiropas Savienības kohēzijas politikas programmas 2021.–2027. gadam 1.2. prioritārā virziena “Atbalsts uzņēmējdarbībai” 1.2.3. specifikā atbalsta mērķa “Veicināt ilgtspējīgu izaugsmi, konkurētspēju un darba vietu radīšanu MVU, tostarp ar produktīvām investīcijām” 1.2.3.6. pasākuma “Tūrisma produktu attīstības programma” sadarbības tīkla projekta īstenošanā sadarbības partnera statusā.
2. Noteikt Ādažu novada kultūras centra struktūrvienības “Carnikavas Novadpētniecības centrs” vecāko speciālisti tūrisma jautājumos Rūtu Zundi par pašvaldības atbildīgo darbinieku sadarbības vienošanās izpildei.
3. Papildināt Attīstības programmas (2021-2027) Rīcības plāna uzdevumu “U14.1.7: Īstenot sadarbību ar NVO” ar jaunu pasākumu “Ā14.1.7.18. Sadarbība ar biedrību “Gaujas Nacionālā parka tūrisma biedrība”” (atbildīgais – Carnikavas novadpētniecības centrs; izpildes termiņš 2023.-2027.; Finanšu resursi – Cits finansējums, Pašvaldības finansējums; Iznākuma rādītāji – Noslēgts sadarbības līgums, lai īstenotu 1.2.3.6. pasākuma “Tūrisma produktu attīstības programma” ietvaros īstenojamo reģionālā sadarbības tīkla projektu, kā arī citas aktivitātes.).
4. Centrālās pārvaldes Administratīvajai nodaļai nosūtīt šo lēmumu biedrībai “Gaujas Nacionālā parka tūrisma biedrība”.
5. Ādažu novada kultūras centra vadītājai veikt lēmuma kontroles izpildi.

Pašvaldības domes priekšsēdētāja K. Miķelsone

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Izsniegt norakstus:

Biedrība “Gaujas Nacionālā parka tūrisma biedrība” – 1 eks.

JIN, ĀNKC, IDR - @

Galakrodznieks
29326285